b'\n_START_ARTICLE_\nArkadi Volski\n_START_PARAGRAPH_\nArkadi Volski (1932 \xe2\x80\x93 syyskuu 2006) oli Ven\xc3\xa4j\xc3\xa4n industrialistien ja yritt\xc3\xa4jien liiton puheenjohtaja. Volski loi kytk\xc3\xb6ksi\xc3\xa4 teollisuuden ja valtion v\xc3\xa4lille Neuvostoliiton ja Ven\xc3\xa4j\xc3\xa4n aikana toimien hallinnon talousneuvonantajana. Volski oli mukana my\xc3\xb6s joidenkin kansallisuuskiistojen rauhanneuvottelijana. Er\xc3\xa4\xc3\xa4ss\xc3\xa4 vaiheessa Volskilla oli Kansalaisliitto-niminen oma puolue. Joidenkin mielest\xc3\xa4 Volski loi oligarkit. Putinin aikana Volski edusti oligarkeille p\xc3\xa4in valtiota. Jotkut kytkev\xc3\xa4t Volskin salaiseen poliisiin ja korruptioon.\n_START_SECTION_\nArkadi Volski\n_START_PARAGRAPH_\nVolski aloitti autotehtaan ty\xc3\xb6ntekij\xc3\xa4n\xc3\xa4 ja nousi tehtaanjohtajaksi. Lopulta h\xc3\xa4n toimi muun muassa maan johtajan Juri Andropovin talousneuvonantajana ja perusti vuonna 1991 maahan teollisuusjohtajien ja liikemiesten etuja ajavan liiton, josta kehittyi my\xc3\xb6hemmin oligarkkien lobbausryhm\xc3\xa4._NEWLINE_Volski jatkoi talousneuvonantajan roolissaan Gorbat\xc5\xa1ovin, Jeltsinin ja Putinin kaudelle asti. Jeltsinin kauden alussa Volskin "Teollisuusliitto" n\xc3\xa4ytt\xc3\xa4ytyi uusrikkaiden liikemiesten vastustajana, koska sen j\xc3\xa4senien alkuper\xc3\xa4 oli kommunistipuolueessa. Volski perusti parlamenttiin oman Kansalaisliitto-puolueensa. Yksityist\xc3\xa4misen edetess\xc3\xa4 Volski l\xc3\xa4hestyi rikkaita oligarkki-liikemiehi\xc3\xa4, ja Volskin liitto edisti lopulta suurkaivos- ja energiayrityksi\xc3\xa4. Volskin korkeasta asemasta kertoo se, ett\xc3\xa4 h\xc3\xa4nt\xc3\xa4 veikattiin vuoden 1993 alussa Jegor Gaidarin seuraajaksi Ven\xc3\xa4j\xc3\xa4n talouteen eniten vaikuttavana henkil\xc3\xb6n\xc3\xa4. Volskin sijasta etualalle nousi kuitenkin Anatoli T\xc5\xa1ubais. Putinin kauden alussa vuonna 2001 monet oligarkit liittyiv\xc3\xa4t Volskin liittoon, koska halusivat pit\xc3\xa4\xc3\xa4 v\xc3\xa4lins\xc3\xa4 kunnossa presidentti Putiniin. Volskin sanojen mukaan valtion piti vakiinnuttaa suhteensa liike-el\xc3\xa4m\xc3\xa4\xc3\xa4n ja puuttua aktiivisesti talouden tapahtumiin_NEWLINE_Volski oli luonteeltaan joustava ja yst\xc3\xa4v\xc3\xa4llinen. Gorbat\xc5\xa1ovin aikana Volski neuvotteli rauhaa Vuoristo-Karabahiin. Volski muun muassa aloitti neuvottelut t\xc5\xa1et\xc5\xa1eenikapinallisten kanssa, vaikka toiset miehet veiv\xc3\xa4t neuvottelut p\xc3\xa4\xc3\xa4t\xc3\xb6kseen.'